IZVJEŠTAJ O PROVEDENOJ IZVANNASTAVNOJ AKTIVNOSTI

*LITERARNO-NOVINARSKA DRUŽINA*

ZA UČENIKE OD 5. DO 8. RAZREDA

U školskoj godini 2015/2016. literarno-novinarska družina brojila je četrnaest stalnih članova: Ena Miklić (5.r.), Lorena Vrabčević (5.r.), Lana Plazek (5.r.), Gabrijel Vucikuja (5.r.), Klara Benšić (6.r.), Elena Dautanec (6.r.), Karmen Miklić (6.r.), Anita Aurer (7.r.), Tea Bebek (7.r.), Alisa Miklić (7.r.), Ozana Špoljar (7.r.), Antonela Lončar (7.r.), Lana Đipalo (7.r.) i Gabrijela Dautanec (8.r.). Učenici 7. razreda, Filip Markov i Matija Miklić povremeno su dolazili jer su izrazili želju da bi sudjelovali u božićnom igrokazu. Marta Mikacinić nije članica družine, ali se uvijek odazvala kad je bilo potrebe za to jer je bila voditeljica priredba i programa.

Tijekom cijele školske godine naši članovi su pisali sastavke, pjesme i razne izvještaje s događanja na kojima smo sudjelovali, čitali knjige, časopise i literaturu te pripremali materijale potrebne za izradu školskoga lista. Glavni cilj naše družine bila je izrada školskog lista – Kalnovečkog školarca. Oko toga smo imali puno posla, ali vrlo uspješnoga! Ove je školske godine, kao i prethodne, školski list objavljen na školskim web stranicama u digitalnom obliku što omogućava lakšu dostupnost, korištenje i distribuciju.

Naš prvi, veći zadatak bio je priprema božićnog igrokaza – kojeg smo sami napisali i nakraju izveli na božićnoj priredbi. Prikazali smo obiteljske odnose uoči Božića u dvjema obiteljima, podravskoj i dalmatinskoj i time nasmijali publiku. U igrokazu su glumili: Ena Miklić (5.r.), Filip Markov (7.r.), Matija Miklić (7.r.), Antonela Lončar (7.r.), Tea Bebek (7.r.), Lana Đipalo (7.r.). Voditeljice božićne priredbe bile su Lorena Vrabčević (5.r.) i Marta Mikacinić (8.r.).

U drugome polugodištu smo imali pripreme za međuopćinsku smotru LiDraNo na kojoj su sudjelovale učenice 5. razreda, Lorena Vrabčević i Lana Plazek, koja je održana u Virju.

Sudjelovali smo na susretu literarnih družina pod nazivom „Preradovićev rođendan“. Susret je održan u Grabrovnici, u rodnoj kući velikog hrvatskog pjesnika i domoljuba Petra Preradovića. Iz naše su škole svoje radove čitali Lana Plazek (5.r.), Ivan Miklić (6.r.) i Lara Živko (7.r.).

Naš veliki uspjeh – školski list predstavljen je u ožujku školskoj knjižnici. Na promociji školskog lista učenici su pročitali neke od svojih radova koji su objavljeni u njemu.

Početkom ožujka smo, uz ostale obaveze, intenzivno počeli s pripremama za Državno natjecanje iz biologije kojemu je domaćin bila Osnovna škola Ivan Lacković Croata Kalinovac. Natjecanje je održano u travnju u razdoblju od 21. do 24. Program otvaranja i zatvaranja Natjecanja održan je u Domu kulture u Đurđevcu. Lana Plazek (5.r.), Anita Aurer (7.r.) i Marta Mikacinić (8.r.) predstavile su našu školu izvanrednim recitacijama dok su Klara Benšić (6.r.) i Marta Mikacinić (8.r.) odradile vrhunske uloge voditeljica.

Iako se približavanjem kraja školske godine učenicima baterije pomalo prazne, našim članovima to nije bilo nikakav problem jer smo na samome kraju imali još podosta posla s pripremama za Dan škole. Priredba „Školo Lackovića Croate u srcu čuvam te“ održana je povodom obilježavanja 10 godina otkako škola nosi ime istaknutog podravskog umjetnika svjetskoga glasa – Ivana Lackovića Croate, našeg mještanina i velikog prijatelja škole. Voditeljice ovogodišnje priredbe bile su naše najmlađe članice, učenice 5. razreda Lorena Vrabčević i Lana Plazek.

Osim ovih navedenih, značajnijih događaja održali smo i pripremili mnoštvo događaja i sudjelovali u istim (Dan kruha, Rasco prijatelj škole, priredba uoči dana sv. Nikole, Noć muzeja, radionica glagoljice povodom Međunarodnog dana materinskog jezika, izložba Putovanje fotografijom kroz Kinu, Priče za laku noć).

Kao voditeljica družine, pohvaljujem sve učenike članove literarno-novinarske družine, ali i sve one koji su se povremeno uključivali jer su uspješno obnašali svoje uloge i još uspješnije izvršavali zadatke i time pokazali da se slogom i zajedništvom dolazi do zacrtanog cilja. Radili smo s puno ljubavi, radosti i žara.

Voditeljica literarno-novinarske družine:  
Petra Šerbeđija, magistra edukacije hrvatskoga jezika i književnosti